Diari Oficial de la Generalitat Valenciana


Sumari del DOGV 6293, del 21-06-2010 (2010/6980)

RESOLUCIÓ de 9 de juny de 2010, de les direccions generals d'Ordenació i Centres Docents i d'Avaluació, Innovació i Qualitat Educativa i de la Formació Professional, de la Conselleria d'Educació, per la qual es dicten les instruccions en matèria d'ordenació acadèmica i organització de l'activitat docent per a l'alumnat de Batxillerat en règim ordinari diürn que sol·licite matricular-se a distància d'alguna matèria de modalitat per no oferir-se en el seu centre.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6293

Data del DOGV
:   21-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6980


Data del document
:   09-06-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * legislació escolar
    * programa d'ensenyament
    * legislació
    * ensenyament secundari
    * planificació educativa
    * ensenyament a distància
    * títol d'estudis
    * organització de l'ensenyament

RESOLUCIÓ de 9 de juny de 2010, de les direccions generals d'Ordenació i Centres Docents i d'Avaluació, Innovació i Qualitat Educativa i de la Formació Professional, de la Conselleria d'Educació, per la qual es dicten les instruccions en matèria d'ordenació acadèmica i organització de l'activitat docent per a l'alumnat de Batxillerat en règim ordinari diürn que sol·licite matricular-se a distància d'alguna matèria de modalitat per no oferir-se en el seu centre. [2010/6980]  
El Reial Decret 1467/2007, de 2 de novembre, pel qual s'establix l'estructura del Batxillerat i es fixen les seues ensenyances mínimes, disposa en l'article 5.5 que, quan l'oferta de matèries en un centre quede limitada per raons organitzatives, les administracions educatives facilitaran que es puga cursar alguna matèria per mitjà de la modalitat d'educació a distància o en altres centres escolars.  
El Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana, establix en l'article 6.5 que la conselleria competent en matèria d'educació regularà les condicions que permeten que un alumne o una alumna puga matricular-se d'alguna matèria, en altres centres escolars o en la modalitat de distància, per no oferir-se en el seu centre les dites matèries per raons organitzatives.  
Així mateix, l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana, concreta en l'article 5.5 que l'alumnat pot matricular-se en el règim de Batxillerat a distància d'alguna matèria que no s'oferisca en el seu centre per raons organitzatives, en els termes que determinen les direccions generals competents en matèria d'ordenació i centres docents, i en matèria d'educació a distància.  
Per tot això, a fi d'establir el procediment per a gestionar la matrícula de matèries en règim de Batxillerat a distància per part d'aquells alumnes que ho sol·liciten al no oferir-se les dites matèries en el seu centre, així com per a omplir els documents oficials d'avaluació de l'alumnat que es recullen en l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana, convé dictar les instruccions complementàries següents.  
En virtut del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, facultats per l'article 5.5 de l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància en la Comunitat Valenciana, estes direccions generals, resolen:  
Primer. Sol·licituds  
1. Els alumnes matriculats i les alumnes matriculades en ensenyances de Batxillerat en règim ordinari diürn en centres públics o privats concertats, podran sol·licitar la matrícula en règim de Batxillerat a distància en alguna matèria de les modalitats autoritzades en el seu centre, sempre que la dita matèria o matèries no s'oferisquen en el centre per raons organitzatives en què l'alumne o alumna es troba matriculat.  
2. Les sol·licituds de l'alumnat hauran de dirigir-se a la direcció del centre en què es troben matriculats. La direcció elevarà la dita sol·licitud a la direcció territorial competent en matèria d'educació, a la que haurà d'adjuntar un certificat en què es faça constar que la matèria o les matèries de modalitat sol·licitades per l'alumne o alumna no s'oferixen en el dit centre. En cas que l'alumnat sol·licitant siga menor d'edat, la direcció del centre també haurà de comunicar als pares o tutors legals que s'ha efectuat la sol·licitud corresponent. El termini per a la presentació de sol·licituds davant dels centres docents comprendrà des del dia 15 de juliol al 15 de setembre de l'any natural en què s'inicie el curs escolar corresponent.  
Segon. Resolució de les sol·licituds  
1. Els directors o les directores territorials d'Educació resoldran respecte a les sol·licituds presentades abans del 31 d'octubre, i estes seran estimades quan la matèria de modalitat, la matrícula de la qual sol·licita l'alumne o alumna, no s'oferisca en el seu centre, i existisca la disponibilitat de places per a cursar la dita matèria en règim a distància en el Centre Específic d'Educació a Distància (d'ara en avant, CEED) o els seus centres associats d'educació a distància degudament autoritzats per a impartir ensenyances de Batxillerat.  
2. En la resolució de les sol·licituds estimades, es realitzarà menció expressa del centre en què l'alumnat es matricularà en règim a distància d'alguna matèria, i, en tot cas, haurà de ser un dels centres indicats amb anterioritat.  
3. La resolució de les sol·licituds desestimades haurà de ser posada en coneixement dels centres i l'alumnat interessat.  
Tercer. Matrícula  
1. Aquells alumnes la sol·licitud dels quals siga estimada han de formalitzar la seua matrícula únicament en les matèries autoritzades, en el CEED o centre associat corresponent, segons conste en la resolució de la direcció territorial competent.  
2. L'alumne o alumna que opte per matricular-se d'alguna matèria de modalitat en règim a distància serà considerat, a tots els efectes, alumnat oficial del centre docent en què es trobe matriculat en règim ordinari diürn en el moment de presentar la sol·licitud. En el dit centre, constarà la seua matrícula en les diferents matèries, entre les quals també s'inclouran les matèries que es cursaran en règim a distància, a fi d'omplir correctament els documents oficials d'avaluació.  
3. Estos alumnes tindran la consideració d'alumnat en règim ordinari diürn, i l'any en què es troben matriculats d'alguna matèria en règim a distància computarà als efectes del límit de permanència en l'etapa en règim ordinari diürn durant quatre anys.  
4. Durant els períodes lectius en què s'impartisquen matèries de modalitat en què no es trobe matriculat l'alumne o alumna com a conseqüència d'estar cursant altres matèries de modalitat en règim a distància, l'alumne o alumna es dedicarà a l'estudi i a realitzar les tasques i activitats pròpies de les matèries cursades en règim a distància. A este efecte, la direcció d'estudis establirà els procediments necessaris per a atendre l'alumnat i facilitarà el seu accés als recursos materials i a les tecnologies de la informació i comunicació que dispose el centre.  
Quart. Ompliment dels documents oficials d'avaluació  
1. L'ompliment i la custòdia de l'expedient acadèmic i de l'historial acadèmic de l'alumne o alumna que curse alguna matèria de modalitat en règim a distància, correspondrà al centre docent en què es troba matriculat en règim ordinari diürn.   
2. El CEED o centre associat realitzarà per a cada matèria que l'alumnat curse en règim a distància un mínim de tres proves d'avaluació distribuïdes per trimestres, que seran presencials i escrites, a més d'una prova ordinària final al juny, i una prova final extraordinària al setembre, en virtut de l'article 33.3 de l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana.  
3. L'alumne o alumna figurarà en la relació nominal d'alumnat de les actes d'avaluació tant del centre en què es troba matriculat en règim ordinari diürn, com en aquelles que s'estenguen en el CEED o bé en el centre associat en què cursa alguna matèria en règim a distància.  
4. En l'acta d'avaluació del CEED o centre associat corresponent constarà únicament el resultat de l'avaluació de les matèries cursades en règim a distància. Correspondrà al professor o la professora de cada matèria valorar l'evolució de l'alumne o alumna en la dita matèria i, en conseqüència, determinar la qualificació obtinguda. El CEED o el centre associat en què existisca alumnat que curse matèries en règim a distància mentres es troba matriculat en un centre docent en règim ordinari diürn, notificarà en el termini de cinc dies des de la celebració de cada sessió d'avaluació als centres docents en què cada alumne o alumna es trobe matriculat en règim ordinari diürn, un certificat firmat pel secretari amb el vistiplau del director que indique les qualificacions obtingudes per l'alumne o alumna en aquelles matèries cursades a distància, i farà constar que les dites qualificacions coincidixen amb les consignades en l'acta d'avaluació corresponent. Esta notificació es realitzarà per qualsevol mitjà que permeta tindre constància de la recepció d'esta en el centre en què l'alumnat es troba matriculat en règim ordinari diürn.  
5. En l'acta d'avaluació del centre de l'alumne o alumna constarà el resultat de l'avaluació de totes les matèries en què es troba matriculat, a excepció d'aquelles cursades en règim a distància, que es consignaran amb l'expressió «D» per a indicar la dita circumstància. A cada acta d'avaluació, la Secretaria del centre adjuntarà el certificat relatiu a l'acta del CEED o centre associat, abans mencionada, una vegada s'haja rebut la notificació corresponent.  
6. Correspondrà als membres de l'equip directiu del centre en què l'alumne o alumna està matriculat en règim ordinari diürn, en l'àmbit de les seues competències respectives, el tancament de les actes d'avaluació al terme del període lectiu ordinari i en la convocatòria extraordinària, l'elaboració de l'informe global dels resultats de l'avaluació final de l'alumnat, així com altres tràmits relatius a la gestió, custòdia i ompliment dels documents oficials d'avaluació.  
7. El tancament de les actes implicarà diligenciar l'acta de l'avaluació final ordinària i de la sessió d'avaluació extraordinària, si és el cas, per mitjà de la substitució de l'expressió «D» per la qualificació obtinguda en aquella o aquelles matèries cursades a distància, i que figuraran en la certificació corresponent del CEED o centre associat. Una vegada realitzades les diligències oportunes, el centre en què l'alumne o alumna està matriculat en règim ordinari diürn realitzarà el càlcul de la nota mitjana del Batxillerat de l'alumnat, si procedix.  
8. En el cas que l'alumne o alumna sol·licite trasllat de centre sense haver conclòs el curs, el centre d'origen haurà de comunicar al centre de destinació la circumstància que es troba cursant alguna matèria en règim a distància, i s'haurà d'adjuntar a l'informe per trasllat una còpia dels certificats de les actes d'avaluació notificats pel CEED o centre associat corresponent. Així mateix, el centre de destinació haurà de comunicar al CEED o centre associat corresponent la dita circumstància, als efectes que la notificació dels certificats relatius a les actes d'avaluació de les matèries cursades a distància es realitze correctament. En cas que el centre de destinació oferisca alguna de les matèries que l'alumne o alumna està cursant en règim a distància, es podrà renunciar a la matrícula a distància en les dites matèries, que podran continuar cursant-se en règim ordinari diürn en el centre de destinació.  
Quint. Aplicació i comunicació d'esta resolució  
1. La present resolució tindrà efectes des de l'endemà de ser publicada en el Diari Oficial de la Comunitat Valenciana.  
2. La matriculació de matèries de modalitat de Batxillerat en règim a distància serà aplicable a partir del curs 2010-2011.  
València, 9 de juny de 2010.- El director general d'Ordenació i Centres Docents: Rafael Carbonell Peris; La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.